b"\n_START_ARTICLE_\nYaound\xc3\xa9\n_START_SECTION_\nHist\xc3\xb2ria\n_START_PARAGRAPH_\nYaound\xc3\xa9 fou fundada el 1888 per comerciants alemanys com a base per al comer\xc3\xa7 de l'ivori i com a estaci\xc3\xb3 de recerca agr\xc3\xadcola. Fou ocupada per tropes belgues durant la Primera Guerra Mundial i, un cop acabada la guerra, va esdevenir la capital del Camerun Franc\xc3\xa8s. Arran de la consecuci\xc3\xb3 de la independ\xc3\xa8ncia, ha continuat essent capital de la Rep\xc3\xbablica del Camerun.\n_START_SECTION_\nEconomia\n_START_PARAGRAPH_\nLes ind\xc3\xbastries principals radicades a la ciutat inclouen la manufactura de cigarrets, productes l\xc3\xa0ctics, cervesa, productes d'argila i vidre, i fusta. Yaound\xc3\xa9 \xc3\xa9s un centre regional per a l'intercanvi de caf\xc3\xa8, cacau, copra, canya de sucre i cautx\xc3\xba.\n_START_SECTION_\nLa ciutat avui\n_START_PARAGRAPH_\n\xc3\x89s una ciutat molt disseminada an\xc3\xa0rquicament en diversos barris, separats entre ells per grans masses de vegetaci\xc3\xb3 i per cultius. El centre urb\xc3\xa0 hostatja els edificis governatius, alguns grans hotels i el mercat central. Al barri de Bastos hi ha les ambaixades estrangeres i una important comunitat flotant d'origen europeu, formada majorit\xc3\xa0riament pel cos diplom\xc3\xa0tic. Les atraccions principals de la ciutat s\xc3\xb3n el Museu d'Art del Camerun (situat en un monestir benedict\xc3\xad), el Museu Nacional del Camerun (situat a l'antic palau presidencial) i el Museu Afhemi. Al barri de Mvog-Betsi hi ha un petit zool\xc3\xb2gic. La ciutat t\xc3\xa9 un aeroport internacional i una estaci\xc3\xb3 de ferrocarril amb l\xc3\xadnies en direcci\xc3\xb3 a Douala i N'Gaound\xc3\xa9r\xc3\xa9. Hi operen diverses companyies d'autobusos, sobretot als barris de Nsam i Mvan. Hi ha cotxes de l\xc3\xadnia freq\xc3\xbcents que circulen per l'autovia entre Yaound\xc3\xa9 i Douala._NEWLINE_La ciutat t\xc3\xa9 un bon nombre de mercats, entre els quals destaca el de Mokolo. Al centre urb\xc3\xa0 tamb\xc3\xa9 hi ha un gran supermercat, l'Score. L'equip nacional de futbol juga sovint a l'estadi Ahmadou Ahidjo o Omnisport. La ciutat tamb\xc3\xa9 \xc3\xa9s la seu de diverses universitats, com les de Yaound\xc3\xa9 I, Yaounde II (que t\xc3\xa9 el campus fora de la ciutat) i la Universitat Cat\xc3\xb2lica de l'\xc3\x80frica Central (UCAC). El palau presidencial es troba al barri d'Etoudi._NEWLINE_Comparada amb la m\xc3\xa9s c\xc3\xa0lida i atrafegada Douala, Yaound\xc3\xa9 \xc3\xa9s m\xc3\xa9s fresca i relativament m\xc3\xa9s tranquil\xc2\xb7la, amb una bona oferta de restaurants i locals nocturns, si b\xc3\xa9 el tr\xc3\xa0nsit hi pot arribar a ser ca\xc3\xb2tic. La ciutat presenta alguns exemples d'arquitectura sorprenentment moderna, particularment alguns edificis dels ministeris."